Bakonycsernye Község Polgármestere

8056 Bakonycsernye, Rákóczi u. 83.

<Tel:22/413-001>

e-mail:pm.bakonycsernye@morterseg.hu

ELŐTERJESZTÉS

az államháztartáson kívüli források átadásáról, átvételéről szóló rendelet megalkotására

Jogszabályi háttér: A magyarországi helyi önkormányzatokról szóló 2011. évi CLXXXIX törvény.

Tisztelt Képviselő-testület!

A fenti jogszabálynak való megfelelés érdekében az alábbi rendelettervezetet terjesztem a testület elé megvitatásra:

**Indokolás**

**az államháztartáson kívüli forrás átvételére és átadására vonatkozó rendelkezésről**

A Magyarország helyi önkormányzatairól szóló 2011. évi CLXXXIX. törvény módosításáról szóló 2013. évi LXXXV. törvény alapján a 41. § kiegészül a (9) bekezdéssel: „A helyi önkormányzat képviselő-testülete az államháztartáson kívüli forrás átvételére és átadására vonatkozó rendelkezéseket rendeletben szabályozza.” E rendelkezésnek megfelelően került sor a rendelet megalkotására.

**Előzetes hatásvizsgálat**

**a jogalkotásról szóló 2010. évi CXXX. törvény 17.§ (1) bekezdése alapján**

**A rendeletalkotás társadalmi, gazdasági, költségvetési hatásai:**

A rendelet szabályozza az államháztartáson kívüli források átadását és átvételét, amely által nyomon követhető a közpénzek célnak megfelelő felhasználás, elszámolása. Az államháztartáson kívüli forrás fedezetét, az átvett forrást a mindenkori költségvetési rendelet tartalmazza. A rendelet szabályozza, hogy az érintettek az önkormányzat költségvetéséből milyen módon, formában kaphatnak pénzbeli támogatást meghatározott, tevékenységüket segítő, illetve azzal összefüggő célra.

**Környezeti hatásai, egészségi következményei:**

A rendelet megalkotásának közvetlen környezeti és egészségügyi következményei nincsenek.

**Adminisztratív terheket befolyásoló hatásai:**

A rendelet megalkotásának az adminisztratív terheket tekintve számottevő hatása nincs.

**A rendelet megalkotásának szükségessége, a jogalkotás elmaradásának várható következményei:**

A közgyűlésnek rendeletalkotási kötelezettsége áll fenn a Magyarország helyi önkormányzatairól szóló 2011. évi CLXXXIX. törvény 41. § (9) bekezdése alapján.

**A rendelet alkalmazásához szükséges személyi, szervezeti, tárgyi és pénzügyi feltételek:**

A rendelet végrehajtásához szükséges erőforrások rendelkezésre állnak, pótlólagos személyi, szervezeti, tárgyi és pénzügyi forrásokat nem követel meg.

Bakonycsernye Község Önkormányzat Képviselő-testületének

…/2015. (III…) önkormányzati rendelete

az államháztartáson kívüli forrás átadásáról és átvételéről

Bakonycsernye Község Önkormányzata a Magyarország helyi önkormányzatairól szóló 2011. évi CLXXXIX. törvény 41.§ (9) bekezdésében kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörben eljárva a következőket rendeli el:

1.§ (1) Az önkormányzat tárgyévi költségvetési rendeletében határozza meg azon költségvetési előirányzatát, amely terhére támogatást nyújt.

(2) Az államháztartáson kívüli forrás átvételéről és átadásáról a Képviselő-testület külön határozatban dönt.

2.§ Támogatásban az a támogatott részesülhet,

a) amely szervezet az önkormányzathoz támogatás iránti kérelmet nyújtott be,

b) amely a korábban kapott támogatással határidőre, hitelesített bizonylatokkal elszámolt, és

c) amelynek a helyi és állami adóhatósággal szemben lejárt tartozása nincs.

3.§ (1) Az államháztartáson kívüli forrás átvételére és átadására a Képviselő-testület határozata alapján külön megállapodást kell kötni. A forrás összegének átvevő részére történő kifizetésére a megállapodás létrejöttét követően kerülhet sor.

(2) A megállapodásnak tartalmaznia kell:

a) a megállapodó felek megnevezését, címét, képviseletében eljáró személyeket,

b) a forrás nyújtásáról döntést,

c) a forrás összegét,

d) a forrás felhasználásának célját,

e) a forrás felhasználásának feltételeit,

f) a pénzügyi teljesítést,

g) a teljesítés ütemezését,

h) a nem cél szerinti felhasználás esetén a visszatérítési kötelezettséget, a visszatérítés időpontját, időtartamát és feltételeit,

i) a pénzügyi elszámolás módját, helyét és idejét,

j) a megállapodásban vállalt kötelezettségek nem teljesítésének következményeit,

k) a forrás felhasználásának határidejét.

(3) Az Önkormányzata a megállapodástól eláll, ha a támogatott valótlan adatot szolgáltatott.

4.§ (1) Az államháztartáson kívüli forrás átadása estén a pénzeszközt átvevő az átadott pénzeszközt a Képviselő-testült által meghatározott célra köteles fordítani és annak felhasználásáról köteles elszámolni.

(2) A pénzügyi elszámolás a támogatási célokkal kapcsolatosan felmerülő költségekről kiállított számlákkal vagy szabályszerűen kiállított számviteli bizonylattal, és számlaösszesítővel történik.

(3) A határidőben történő pénzügyi elszámolási kötelezettség elmulasztása esetén az átvevő köteles a pénzeszköz teljes összegét a mindenkor érvényes, a forrás átvételét követő naptól számított jegybanki alapkamat mértékének kétszeresével növelt összegben a tárgyévet követő évben, a képviselőtestület elszámolást felülvizsgáló döntésében előírt határidőig, de legkésőbb tárgy évet követő év február 15. napjáig visszafizetni.

4) A pénzeszköz nem rendeltetésszerű felhasználása esetén az átvevő köteles a nem rendeltetésszerűen felhasznált részt a mindenkor érvényes, a felhasználására nyitva álló határidőt követő naptól - tárgy év december 1. napjától - számított jegybanki alapkamat mértékének kétszeresével növelt összegben a tárgyévet követő évben, a képviselőtestület elszámolást felülvizsgáló döntésében előírt határidőig, de legkésőbb tárgy évet követő év február 15. napjáig visszafizetni.

(5) Az átvevő köteles a támogatónak bejelenteni és a támogatási szerződés módosítását kezdeményezni, ha a számára biztosított pénzeszközt egészben vagy részben nem kívánja felhasználni. Ebben az esetben a fel nem használt támogatás összegét a megállapodás módosítását követő 15 napon belül, de legkésőbb a felhasználására előírt határidőig köteles kamatmentesen visszafizetni.

5.§ Az önkormányzat az átadott pénzeszköz felhasználását jogosult és köteles ellenőrizni.

6.§ (1) Ez a rendelet 2015. április 1-én lép hatályba.

(2) E rendelet rendelkezéseit a hatályba lépését követően államháztartáson kívüli átadott és átvett pénzeszközök tekintetében kell alkalmazni.

7.§ E rendelet a belső piaci szolgáltatásokról szóló 2006/123/EK. irányelvbe ütköző rendelkezést nem tartalmaz.

Turi Balázs Fidrich Tamásné

polgármester jegyző

Kihirdetési záradék:

Ez a rendelet 2015. március …-án kihirdetésre került. Fidrich Tamásné

jegyző