**FEJÉR MEGYEI KÖZGYŰLÉS ELNÖKE**

Székesfehérvár, Szent István tér 9.

(+36-22) 312-144

@ molnar.krisztian@fejer.hu

Szám: 58-3/2015.

**Fejér megye valamennyi**

**Települési Önkormányzat Polgármestere**

**részére**

Székhelyén

**Tisztelt Polgármester Asszony/Úr!**

Magyarország Alaptörvénye Bíróság fejezetének 27. cikk (2) bekezdése értelmében törvény által meghatározott ügyekben és módon nem hivatásos bírák is részt vesznek az ítélkezésben.

Az állampolgárok közötti egyre több jogviszonyban – vita esetén – a bíróságok hozzák meg a végső döntést. Egy-egy település lakossága számára rendkívül fontos, hogy a bíróságok működőképesek legyenek. Ennek egyik feltétele az ülnökök választásának sikeres, zökkenőmentes lebonyolítása.

A Köztársasági Elnök az idei ülnökválasztás időpontját március 7. és április 30. napja közé eső időtartamra tűzte ki.

A Bjt. 216. § (1) bekezdése rendelkezik arról, hogy az ülnökök megbízatása 4 évre szól. A Fejér Megyei Közgyűlés 2015. április 30-i ülésén választja meg az ülnököket.

A bírák jogállásáról és javadalmazásáról szóló 2011. évi CLXII. törvény (Bjt.) rendelkezik az ülnökjelölés és választás szabályairól.

A Bjt. alapján ülnöknek az a 30. évét betöltött magyar állampolgár választható meg, aki nem áll a cselekvőképességet érintő gondnokság, vagy támogatott döntéshozatal hatálya alatt, továbbá büntetlen előéletű és nem áll közügyektől eltiltás hatálya alatt sem.

**A Bjt. értelmében az ülnököket a bíróság illetékességi területén lakóhellyel rendelkező nagykorú magyar állampolgárok, a bíróság illetékességi területén működő helyi önkormányzatok és az egyesületek – kivéve a pártokat – jelölik.**

A közigazgatási és munkaügyi bíróság ülnökeit elsősorban a munkavállalók és munkaadók érdekképviseleti szervei jelölik.

Tájékoztatom, hogy a Székesfehérvári Törvényszéki ülnöknek, a Székesfehérvári Közigazgatási és Munkaügyi Bírósági ülnöknek való jelölésre vonatkozó jelölő és jelöltelfogadó nyilatkozatok beérkezési határideje

**2015. április 10. (péntek) 13.00 óra.**

A jelölő és a jelöltelfogadó nyilatkozatokat személyesen, vagy postai úton lehet benyújtani a Fejér Megyei Önkormányzati Hivatal Jogi, Testületi és Területfejlesztési Főosztályára (8000 Székesfehérvár, Szent István tér 9.).

A jelölést elfogadó nyilatkozathoz csatolni kell a büntetlen előéletet igazoló hatósági bizonyítványt, melynek megkérésénél a büntetlen előéletre és a közügyektől eltiltásra vonatkozó adatmezőket be kell jelölni. Az erkölcsi bizonyítvány csatolásának elmulasztása esetén a jelöltet ülnökké megválasztani nem lehet.

Az Országos Bírósági Hivatal által kiadott – a bírósági ülnökök választásáról szóló – tájékoztatót csatoltan megküldöm Önnek, mely segítséget nyújt a jelölésről szóló hirdetmény, értesítés tartalmának összeállításához, valamint a jelöléshez szükséges nyomtatványokat is tartalmazza.

Csatoltan tájékoztatásul megküldöm továbbá a bírák jogállásáról és javadalmazásáról szóló 2011. évi CLXII törvény ülnökök jogállására és javadalmazására vonatkozó rendelkezéseinek kivonatát.

Annak érdekében, hogy a jelölés lehetőségéről az érdekeltek tudomást szerezzenek, javasoljuk, hogy a helyben szokásos módon (hirdetmény, helyi fórumok, stb. útján) tájékoztassa a lakosságot a jelölés lehetőségéről, a településen működő civil szervezeteket pedig közvetlenül – lehetőleg – írásban hívja fel a jelölésre.

Felhívom a szíves figyelmét a Fejér Megyei Önkormányzat hivatalos honlapján [www.fejer.hu](http://www.fejer.hu) internetes oldalon megjelentetett tájékoztatóra, amely ugyancsak hasznos információkat tartalmaz a jelöltállítás és a jelölés elfogadásához.

Kérem fentiek szíves tudomásulvételét.

Székesfehérvár, 2015. február 19.

Tisztelettel:

**Dr. Molnár Krisztián s.k.**

**a Fejér Megyei Közgyűlés**

**elnöke**