

## **RENDŐRKAPITÁNYSÁG MÓR**

**Vezetője**

**8060 Mór, Szent István tér 8. Pf.46.**

**Tel.: 22/407-063 BM tel.: 22/5410 Fax: 22/5440**

**e-mail: morrk@fejer.police.hu**

Szám: 07040/524/2015. ált.

**BESZÁMOLÓ**

**Bakonycsernye község közrendjének és közbiztonságának 2014. évi helyzetéről**

**TARTALOMJEGYZÉK**

**Bevezetés 3.**

**Bűnügyi helyzet bemutatása 4.**

**Tulajdon elleni szabálysértések 4.**

**Közlekedésbiztonsági helyzet 5.**

**Illegális migráció helyzete 5.**

**A közterületi jelenlét, a közterületek biztonsága 5.**

**A közrendvédelmi szolgálatteljesítés gyakorlata 6.**

**Rendezvénybiztosítások 7.**

**Körzeti megbízotti státuszok 7.**

**Szolgálatparancsnoki tevékenység 8.**

**Igazgatásrendészeti tevékenység 8.**

**Bűn- és baleset-megelőzési tevékenység 8.**

**Összegzés, célkitűzések 9.**

**Tisztelt Polgármester Úr, Tisztelt Képviselő-testület!**

Bakonycsernye község Önkormányzat Képviselő-testülete felkérésére a Rendőrségről szóló 1994. évi XXXIV. törvény III. fejezet 8. § (4). bekezdése alapján a közrend és közbiztonság 2014. évi helyzetéről szóló beszámolót – 2014. január 01-je és 2014. december 31-e közötti időszakot felölelően – az alábbiak alapján terjesztem elő:

2014. évben is legfontosabb feladatunk volt, hogy törvényes keretek között működve megfeleljünk a lakosság rendőrséggel szemben támasztott elvárásainak, emellett szem előtt tartsuk a BM által meghatározott átfogó célok és az ORFK vezetője által meghirdetett programokban meghatározott feladatok következetes végrehajtását.

Kiemelt feladat volt többek között 2014-ben az országgyűlési, az Európa Parlamenti, valamint az önkormányzati képviselő választás rendőri feladatainak végrehajtása, a választások zavartalan lebonyolításának elősegítése.

Szintén kiemelt feladatként kezeltük a települések közbiztonságának fenntartását, valamint javítását, és az állampolgárok szubjektív biztonságérzetét leginkább befolyásoló jogsértések elleni fellépést.

A települések biztonsága érdekében fő partnereink voltak tavaly is az önkormányzatok, a civil és társadalmi szervezetek.

A korábbi évekhez hasonlóan fokozott figyelmet fordítottunk a személyi sérüléssel járó közúti közlekedési balesetek számának csökkentésére, ennek érdekében fokozott ellenőrzéseket szerveztünk a nagyobb baleseti kockázatot jelentő útszakaszokon, illetve hatékony baleset-megelőzési tevékenységet végeztünk.

A Móri Rendőrkapitányság működését a törvényesség, az állampolgári és emberi jogok betartása jellemezte. Az állomány a jogi környezet gyors változása ellenére alapvetően törvényesen, szakszerűen és eredményesen látta el feladatait.

**I. Bakonycsernye közbiztonsági helyzetének értékelése**

**1. A bűnügyi helyzet** bemutatása

1.1. A regisztrált bűncselekmények számának alakulása[[1]](#footnote-2)

A rendőri eljárásban regisztrált bűncselekmények száma a 2013. évhez viszonyítva enyhe emelkedést mutat, számuk 46-ról 49-re változott.[[2]](#footnote-3)

2014. évben:

Kiemelt kategóriába tartozó bűncselekmény 30 volt, az alábbi bontásban:[[3]](#footnote-4)

- 8 testi sértés (ezen belül 5 súlyos testi sértés),

- 4 garázdaság,

- 10 lopás (ezekből 1 volt lakásbetörés),

- 7 rongálás,

- 1 jármű önkényes elvétele,

Kiemelt kategóriába nem tartózó bűncselekmény pedig 19 volt.

2013. évben:

Kiemelt kategóriába tartozó bűncselekmény 23 volt:

- 1 testi sértés, amely súlyos testi sértés volt,

- 3 garázdaság,

- 18 lopás (ezekből 3 volt lakásbetörés),

- 1 kifosztás,

Kiemelt kategóriába nem tartózó bűncselekmény pedig 23 volt.

Az elkövetés dátumát alapul véve, 2013. évben 52 bűncselekmény miatt indítottunk nyomozást, ez a szám 2014. évben 36 volt.

1.2. Közterületen elkövetett bűncselekmények száma

2013. évben 20 közterületen elkövetett bűncselekmény miatt indítottunk büntetőeljárást, ami 2014-ben 14-re csökkent.

Az ismertté vált bűncselekmények ügyében a nyomozást a Móri Rendőrkapitányság Bűnügyi Osztálya folytatta jellemzően.

**2. A tulajdon elleni szabálysértések**kel kapcsolatos tapasztalatok, adatok

Elzárással is sújtható szabálysértések ügyében 2014-ben – hasonlóan az előző évhez – összesen 4 eljárást fejeztünk be, valamennyi esetben tulajdon elleni szabálysértések miatt. Az elkövetési magatartás 3 esetben lopás, míg 1 esetben csalás volt. Az ismeretlen elkövetőt 2 lopás esetében eredményesen felderítettük, 1 esetben az eljárást elévülés miatt megszüntettük.

A csalás elkövetője ismeretlen maradt. Az ismeretlen elkövetővel szembeni eljárásokat így 66,7 %-os felderítési eredményességgel zártuk, szemben az előző év 50,0 %-ával.

Összességében a tulajdon elleni szabálysértések alakulása igen kedvezőnek mondható. Mint az előzőekből is kitűnik, a településen a legjellemzőbb elkövetési magatartás a lopással elkövetett tulajdon elleni szabálysértés, ezen belül is a mobiltelefon-lopások dominálnak. Fa- vagy terménylopás, illetve bolti lopás az elmúlt évben nem jutott tudomásunkra.

**3. A közlekedésbiztonsági helyzet,** az abban bekövetkezett változások[[4]](#footnote-5)

Bakonycsernye közlekedésbiztonságának meghatározó tényezője – egyben legveszélyeztetettebb útvonala – a Mórt Zirccel összekötő 8216. számú út, amely közel 6 km hosszan vezet végig a településen, és jelentős személy- és teherforgalmat bonyolít. Az elmúlt időszakban közlekedésrendészeti tevékenységünket még inkább a szakmai szempontoknak, a személyi sérüléses balesetek csökkentésének rendeltük alá. A rendelkezésünkre álló technikai eszközöket igyekeztünk minden esetben ott alkalmazni, ahol ezek az eszközök leginkább szolgálják a kitűzött célt.

Elmondható, hogy ez a célkitűzés a község tekintetében 2014. évben megvalósult. Bakonycsernye közigazgatási területén az év során személyi sérüléssel járó közúti közlekedési baleset nem történt (2013-ban 2 könnyű sérüléses balesetet regisztráltunk). Csak anyagi kárral járó baleset – hasonlóan az előző évhez – 5 alkalommal következett be; valamennyi esemény itt történt, ezért a községben folytatott közlekedésrendészeti tevékenységünket is erre az útszakaszra koncentráltuk.

A településen történt közlekedési bűncselekmény ügyében – csakúgy, mint 2013-ban – 7 büntetőeljárást indítottunk, valamennyit ittas járművezetés miatt (2013-ban 4 esetben közlekedés biztonsága elleni bűncselekmény, 3 esetben ittas járművezetés miatt). Ezek az adatok is a kedvező közlekedésbiztonsági helyzetet, valamint az ennek elérése érdekében az elmúlt évben folytatott fokozott ittasság-kiszűrő tevékenységet támasztják alá.

**4. Az illegális migráció** helyzete

Az illegális migrációval kapcsolatosan a település érintettsége nem merült fel, a látencia vélhetően alacsony szintű.

**II. A közbiztonság érdekében tett intézkedések**, és az azzal kapcsolatos feladatok

**1. A közterületi jelenlét mértéke, a közterületek biztonsága**

A közterületi jelenlétet a településen alapvetően a körzeti megbízott biztosítja.2014-ben nagy hangsúlyt fektettünk arra, hogy a körzeti megbízott szolgálata minél nagyobb részét a község közterületein teljesítse. Ennek érdekében adminisztratív leterheltségét minimálisra csökkentettük, és csak különösen indokolt esetben került sor más feladatra vezénylésére.

A körzeti megbízott 2014-ben 1762 (2013: 1523) óra szolgálatot teljesített, ebből 1321 (2013: 1066) órát a község közterületein.

Ezen felül a 2014. július 1-től végrehajtott 19 megyés program alapján végrehajtott ellenőrzések keretében hetente legalább egy alkalommal további járőrszolgálatot vezényeltünk a településre.

Jelentős közbiztonsági kockázatot jelentő tényező a településen nem ismert. Egyes szórakozóhelyek környékén, valamint a különböző, nagyobb tömegeket vonzó rendezvényeken (falunap, búcsú) fordul elő esetenként egy-egy garázdaság, azonban ezek száma nem jelentős.

A közterületek biztonságának megteremtésében és fenntartásában fontos szerepet játszik a településen kiépített térfigyelő rendszer. A kamerák által készített felvételek nagyban hozzájárulnak a településen elkövetett bűncselekmények és szabálysértések megelőzéséhez, az elkövetett jogsértések bizonyításához.

A közterületek, nyilvános helyek biztonsága összességében jónak mondható.

**2. A közrendvédelmi szolgálatteljesítés** gyakorlata**[[5]](#footnote-6)**

Szándékos bűncselekmény elkövetésén tetten ért személyt 2013-ban, és 2014-ben is 2 alkalommal fogtunk el. Az előállítások száma 2013-évben 9 volt, míg az értékelt esztendőben 11 személyt állítottunk elő a Móri Rendőrkapitányságra, ebből 6 esetben bűncselekmény gyanúja miatt, 4 esetben mintavétel céljából, illetve 1 alkalommal pedig megelőző ideiglenes távoltartás miatt.

A közterületi szolgálatellátás során járőreink 2013-ban 2 alkalommal, 2014. évben pedig 10 esetben alkalmaztak biztonsági intézkedést sérült, ittas vagy egyéb okból orvosi ellátásra szoruló személlyel szemben.

Hasonlóan alakult az ittasság kiszűrő tevékenységünk, 2013-ban 2, az értékelt esztendőben pedig 10 alkalommal mutatott pozitív értéket a járművezetőkkel szemben alkalmazott alkoholszonda. Valamennyi esetben ittas járművezetés bűncselekménye vagy közigazgatási eljárás hatálya alá tartozó jogsértés miatt intézkedtünk.

A közbiztonság és a közrend további erősítését elősegítő bűnügyi és rendészeti intézkedések egységes megtételére kiadott intézkedési tervben meghatározottak szerint Bakonycsernyét a„nem veszélyeztetett” kategóriába soroltuk be. Az év során olyan körülmény nem merült fel, amely a kategóriába sorolás megváltoztatását tette volna szükségessé.

A korábbi évből hatályban maradt a Lakosság szubjektív biztonságérzetét javító intézkedési terv, amelyet 2014. július 01-étől felváltott, a valamennyi település rendőri jelenléttel történő közbiztonsági megerősítésére kiadott norma. Ez alapján települési kategóriánként megfelelő rendszerességgel, vagy 24 órás lefedettséggel kellett közterületi jelenlétet biztosítani a városokban és a községekben. Illetékességi területünkön jelenleg Mór a 24 órás lefedettségi körbe, Bakonycsernye Község a visszatérő ellenőrzési (legalább 2-3 naponta egy alkalommal rendőri jelenlétet biztosító) körbe tartozik.

**3. A rendezvénybiztosítások**

A települést érintő, a gyülekezési jogról szóló 1989. évi III. törvény hatálya alá tartozó rendezvényt az év során nem jelentettek be.

A polgárőr egyesülettel együttműködve részt vettünk az országgyűlési, az Európai Parlamenti, az önkormányzati választások, valamennyi nagyobb szabású rendezvény (falunap), valamint a nemzeti és állami ünnepekhez kötődő megemlékezések, koszorúzások biztosításában. A közösen végzett munka eredményességét mutatja, hogy egyetlen rendezvényen sem történt felháborodást kiváltó, vagy a köznyugalmat megzavaró esemény.

**4.** Az esetleges **rendkívüli, illetve veszélyhelyzettel** kapcsolatban végrehajtott rendőri feladatok

Bakonycsernye község az elmúlt években több alkalommal is érintett volt a különböző természeti katasztrófák által. Ezek közül a legjelentősebb károkat a Gaja patak és mellékágai árvizei okozták, amelyek kezelése az önkormányzat, a rendőrség és a katasztrófavédelmi szervek szoros együttműködését igényelte. A jó kapcsolat és a magas színvonalú együttműködés a 2014. szeptemberében bekövetkezett áradás során is megmutatkozott, ahol a körzeti megbízott már sokadszor bizonyította rátermettségét; az áradásról értesülve - szabadnapján - azonnal szolgálatba helyezte magát, és megtette a szükséges intézkedéseket.

**5. A körzeti megbízotti státuszok** feltöltöttsége és tevékenysége értékelése

A község önálló körzeti megbízotti székhellyel rendelkezik, a státuszt több, mint egy évtizede ugyanaz a körzeti megbízott tölti be, aki ennek köszönhetően kiváló hely- és személyismerettel rendelkezik. Hagyományosan jó kapcsolatot ápol mind a település vezetésével, mind a polgárőrséggel és a környéken tevékenykedő egyéb rendészeti feladatokat ellátó személyekkel, különösen az erdészekkel és a vadászokkal, akikkel közös szolgálatellátások formájában is kölcsönösen segítik egymás munkáját.

Tapasztalataink szerint a község lakossága jól ismeri a körzeti megbízottat, bizalommal van iránta, és gyakran fordul hozzá kisebb-nagyobb problémájával. Hasonlóképpen a körzeti megbízott is számíthat a lakosság segítségére, támogatására.

A KMB részt vesz a Bakonycsernye területén elkövetett, kisebb súlyú bűncselekmények felderítésében, nyomozásában; 2014-ben 3 (2013-ban 2) ügyet dolgozott fel. Végrehajtja a sport- és vadászati célú fegyverek engedélyezéséhez, valamint a személy- és vagyonőri tevékenységhez kötődő helyszíni ellenőrzéseket. Teljesíti a más rendőri szervektől, illetve egyéb hatóságoktól érkező megkereséseket. A baleset-megelőzési és a bűnmegelőzési előadóval együttműködve ellátja az „Iskola rendőre” programmal kapcsolatos teendőket.

A körzeti megbízott tevékenységének szervezése során kiemelt figyelmet fordítunk a területi illetékesség kérdésére, arra, hogy a körzeti megbízott csak a székhelyén, Bakonycsernye községben lásson el ilyen feladatokat.

Nagy hangsúlyt fektetünk továbbá arra, hogy a körzeti megbízott szolgálata legalább 75 %-át a közterületen töltse, ami a fentiekben részletezett csekély bűnügyi adminisztratív leterhelés mellett maradéktalanul megvalósul.

**6. A szolgálatparancsnoki** tevékenység

2013-ban a rendőrkapitányságon megszűnt az ügyelet, helyette szolgálatparancsnoki rendszert alakítottunk ki, amely lényegesen nagyobb kontrollt biztosít a közterületi szolgálat felett. A segélyhívások kezelése országos szinten, azonos módszertan alapján történik, a közterületi szolgálat – beleértve a helyi körzeti megbízottat – közvetlen irányítását a megyei tevékenység-irányítási központ végzi.

**7. Az igazgatásrendészeti** tevékenység

Igazgatásrendészeti szakterületen a szakmai munkát érintő jelentős változások az év során nem történtek. A helyszíni intézkedések előtérbe helyezésével a szabálysértési eljárások száma rendőrkapitánysági szinten ugyan csökkent, azonban a fokozottabb rendőri tevékenységnek és közterületi jelenlétnek is betudható, hogy a szabálysértési eljárások száma Bakonycsernye tekintetében nőtt, ami igaz a község területén, illetve a község polgárai által elkövetett szabálysértésekre is.

A lefolytatott rendőrségi hatáskörű szabálysértési eljárások száma így is viszonylag alacsonynak mondható a település jelentőségéhez, lakosságának létszámához viszonyítva: a szabálysértés miatt jogerősen felelősségre vont **bakonycsernyei lakosok** száma 2014-ben 19 (2013: 11) fő volt, míg a **település közigazgatási területén** elkövetett, a hatóság tudomására jutott szabálysértések száma 24 (2013: 11). Ezek túlnyomó többségében közúti közlekedési szabálysértések voltak, leggyakrabban a közúti közlekedés szabályainak kisebb fokú megsértése, a közlekedési igazgatási szabályok megsértése, az érvénytelen hatósági jelzéssel közlekedés és az engedély nélküli vezetés fordult elő.

**8. A bűn- és baleset-megelőzés**

2014. szeptemberétől az Országos Rendőr-főkapitányság egy új, -„A szülők és a családok a Rendőrség kiemelt partnerei a kábítószer-bűnözés megelőzésében elnevezésű”- programot indított el, ezzel összefüggésben a Rendőrkapitányság bűnmegelőzési referense fogadóórát tart havi rendszerességgel, illetve telefonon és e-mailben is válaszol a felmerülő kérdésekre.

**A baleset-megelőzési bizottság** tevékenysége során mindenkor az aktuális baleseti helyzetet figyelembe véve határozta meg a feladatait.

„Az iskola rendőre” program végrehajtásában a község általános iskolája is részt vesz.

A program keretében elsősorban a móri általános iskolákban rendszeresen került sor közlekedésbiztonsági, KRESZ előadások megtartására. Több iskolában kerékpáros ügyességi és KRESZ verseny lebonyolításában is részt vettünk. 2015-ben ebbe a Bakonycsernyei Általános Iskolát is nagyobb mértékben be kívánjuk vonni.

A tanév megkezdése előtt áttekintettük az iskola környékének forgalmi rendjét, a forgalomszervezéssel kapcsolatos észrevételünk nem volt, amit az is igazol, hogy az iskola környezetében – gyermekeket is érintő – közúti közlekedési baleset sem a tanév során, sem más időszakban nem történt. Az oktatási intézményt vagy környezetét érintő közbiztonsági-, bűnügyi jellegű probléma nem merült fel.

**III. Összegzés, kitűzött feladatok a következő időszakra**

Megítélésem szerint a községben továbbra is jónak mondható a közbiztonság helyzete, a Móri Rendőrkapitányság részéről a szükséges és lehetséges rendőri jelenlétet biztosítani fogjuk annak érdekében, hogy az a jövőben is az elvártaknak megfelelő legyen.

Kitűzött feladatok:

* A szubjektív biztonságérzetet befolyásoló jogsértések megelőzése, illetve ezen jogsértések elkövetőivel szemben határozott fellépés, a szubjektív biztonságérzet fenntartása.

- Párbeszéden alapuló együttműködés a polgárok irányában.

* Hatékony bűnfelderítés a betöréses lopás tekintetében.
* Közterületeken a rendőri jelenlét biztosítása, polgárőrséggel hatékony együttműködés.
* Az elvárt reagálási idő biztosítása, annak napi szintű figyelemmel kísérése.
* Nyomozások időszerűségének javítása.
* Hatékony baleset-megelőzési tevékenység folytatása, különös figyelemmel a kerékpáros és a gyalogos balesetekre.
* A kábítószer bűnözés elleni hatékony fellépés, kiemelten a terjesztői magatartással szemben.
* A 24 órás rendőri lefedettséget biztosító program eredményes folytatása.

**Tisztelt Polgármester Úr, Tisztelt Képviselő-testület!**

Ezúton köszönjük meg Önöknek a támogatást és az együttműködést!

Mór, 2015. március 18.

dr. Kovács Ferenc r. alezredes

rendőrségi tanácsos

1. Regisztrált bűncselekmény kategóriába tartoznak azok a jogsértések, amelyekben a nyomozás 2014. évben fejeződött be. [↑](#footnote-ref-2)
2. 1. számú melléklet: A rendőri eljárásban regisztrál bűncselekmények és a közterületen elkövetett bűncselekmények számának alakulása Bakonycsernye község közigazgatási területén. [↑](#footnote-ref-3)
3. 2. számú melléklet: A rendőri eljárásban regisztrált kiemelten kezelt bűncselekmények számának alakulása Bakonycsernye község közigazgatási területén. [↑](#footnote-ref-4)
4. 3. számú melléklet: Kimutatás a személyi sérüléses közúti közlekedési balesetekről a Móri Rendőrkapitányság (teljes) illetékességi területén. [↑](#footnote-ref-5)
5. 4. számú melléklet: Intézkedési mutatók a Móri Rendőrkapitányság (teljes) illetékességi területén. [↑](#footnote-ref-6)